У Вікіпедыі ёсць артыкулы пра іншых асоб з прозвішчам Каралёў.

**Мікала́й Пілі́павіч Каралё́ў** (прозвішча пры нараджэнні — **Каро́ль**; 1 ліпеня 1906, в. Амінавічы, цяпер Асіповіцкі раён, Магілёўская вобласць — 9 красавіка 1972, Магілёў) — савецкі чыноўнік, дзеяч камуністычнай партыі, вайсковец, генерал-маёр (1943), Герой Савецкага Саюза (1944). Адзін з кіраўнікоў савецкага партызанскага руху ў Магілёўскай вобласці ў часе Другой сусветнай вайны.

Біяграфія
---------

Нарадзіўся у в. Амінавічы Ігуменскага павета ў сялянскай сям’і. У Чырвонай Арміі з 1929 года. Член КПСС з 1939 года. У 1930—1932 гадах працаваў у Асіповіцкім леспрамгасе, на заводзе, з 1932 года старшыня калгаса, сельсавета, з 1937 года намеснік старшыні, старшыня Асіповіцкага райвыканкама.

У Другую сусветную вайну адзін з арганізатараў і кіраўнікоў партызанскага руху і камуністычнага падполля ў Магілёўскай вобласці. 3 ліпеня 1941 года камандзір групы, з сакавіка 1942 года — 210-га асобнага атрада, са студзеня 1943 года — камандзір 1-й Асіповіцкай партызанскай брыгады, з ліпеня 1943  года — Асіповіцкай ваенна-аператыўнай групы. З 2 красавіка па 15 верасня 1943 года член Магілёўскага падпольнага абкама КП(б)Б. Пастановай Савета Народных Камісараў СССР ад 16 верасня 1943 года № 1000 — аднаму з дзесяці камандзіраў партызанскіх фарміраванняў Беларускай ССР — прысвоена воінскае званне генерал-маёра.

1 студзеня 1944 года прысвоена званне Героя Савецкага Саюза. З жніўня 1944 г. старшыня Магілёўскага гарвыканкама. З 1946 года — у запасе. У 1953—1957 гадах першы сакратар Хоцімскага райкама КПБ. У 1956 годзе скончыў Вышэйшую партшколу пры ЦК КПСС. З 1958 года на савецкай рабоце ў Магілёве. Кандыдат у члены ЦК КП(б)Б у 1949—1952, 1954—1960 гадах. Дэпутат Вярхоўнага Савета БССР 2—4 скліканняў у 1947—1959 гадах. Член Прэзідыума Вярхоўнага Савета БССР 2-га склікання ў 1947—1955 гадах

Пахаваны ў Магілёве на Машэкаўскіх могілках. У 1973 годзе на магіле пастаўлена стэла з барэльефам.

Ганаровы грамадзянін Магілёва. Аўтар кнігі «*Сыны народа*» (1955). Узнагароджаны двума ордэнамі Леніна, двума ордэнамі Чырвонага Сцяга, медалямі.

Памяць
------

Мемарыяльная дошка, устаноўленая ў Магілёве на доме, дзе жыў Мікалай Піліпавіч Каралёў.
Мемарыяльная дошка
Імем Мікалая Каралёва названыя вуліцы ў Магілёве, Асіповічах, Хоцімску, у вёсках Масток Магілёўскага і Вярхі Асіповіцкага раёнаў. У Магілёве на доме, дзе ён жыў, устаноўлены дзве мемарыяльныя дошкі, на радзіме ў вёсцы Амінавічы — бюст. У сярэдняй школе № 33 г. У Магілёве ладзіцца турнір па вольнай барацьбе памяці Мікалая Каралёва.

Зноскі
------

1. ↑  НГАБ, фонд 136, вопіс 52, справа. 142 Метрычная кніга Пагарэльскай царквы Ігуменскага павета Мінскай губерні аб народжаных за 1897—1907 гг. арк. 43 адв. Пазнака аб змене прозвішча ў 1941 г.
2. ↑  Указ Президиума Верховного Совета СССР «О присвоении звания Героя Советского Союза белорусским партизанам» от 1 января 1944 года // Ведомости Верховного Совета Союза Советских Социалистических Республик : газета. — 1944. — 6 января (№ 1 (261)). — С. 1
3. 1 2 3 4 5  32. Магіла Каралёва // Збор помнікаў гісторыі і культуры Беларусі / АН БССР. Ін-т мастацтвазнаўства, этнаграфіі і фальклору; Рэд. кал.: С. В. Марцэлеў (гал. рэд.) і інш. — Мн.: БелСЭ, 1986. — Магілёўская вобласць. — 408 с. іл.
4. 1 2  Легендарные комбриги. Николай Королев Архівавана 9 мая 2015.
5. ↑  Кладбища // Могилёв. Энциклопедический справочник / Гл. редактор И. П. Шамякин. — Мн. : БелСЭ им. П. Бровки, 1990. — 472 с. ISBN 5-85700-028-9

Літаратура
----------

* Каралёў Мікалай Піліпавіч // Беларуская Савецкая Энцыклапедыя. У 12 т. Т. 5. Зуйкі — Кішы / Рэдкал.: П. У. Броўка (гал. рэд.) і інш. — Мн.: БелСЭ, 1972. — С. 428. — 616 с.: іл. карты.
* Королёв Николай Филиппович // Герои Советского Союза: Краткий биогр.слов.- М.1987. — Т. 1. — С.735.

Спасылкі
--------

* Легендарные комбриги. Николай Королев(недаступная спасылка)

| ⛭Старшыні Магілёўскага гарадскога выканаўчага камітэта |
| --- |
| БССР | 
* Аляксандр Іваноў (1937—1938)
* Данііл Астраў (1939—1941)
* Мікалай Каралёў (1944—1953)
* Кірыл Казлоў (1953—1959)
* Георгій Мануйла (1962—1969)
* Юрый Сцепанішэўскі (1969—1980)
* Аляксандр Пятроў (1980—1981)
* Анатоль Станкевіч (1981—1988)
* Дзмітрый Сівіцкі (1988—1990)

 |  |
| Рэспубліка Беларусь | 
* Сяргей Габрусеў (1990—1993)
* Генадзь Зайцаў (1993—1994)
* Дзмітрый Сівіцкі (1994—1999)
* Міхаіл Красноў (1999—2002)
* Віктар Шорыкаў (2002—2009)
* Станіслаў Барадаўка (2009—2013)
* Уладзімір Цумараў (2013—2022)
* Аляксандр Студнеў (з 2022)

 |